ארנון שמשוני

ארנון שמשוני (נולד ב-12 בדצמבר 1935) הוא מומחה ישראלי ברפואה וטרינרית. היה מנהל השירותים הווטרינריים במשרד החקלאות ופרופסור בבית הספר לרפואה וטרינרית ע"ש קורט (Koret) בפקולטה לחקלאות של האוניברסיטה העברית.

== קורות חייו ופועלו ==
נולד בתל אביב לאלישע ולוסיה שמשוני. שירת בצה"ל במסגרת הנח"ל (הכשרת הצופים י"א, שדה בוקר). ב-1963 סיים לימודים בפקולטה לרפואה וטרינרית באוניברסיטת אוטרכט, הולנד. בשובו ארצה שימש 11 שנים כרופא למחלות צאן במחוז הצפון של השירותים הווטרינריים במשרד החקלאות. בשנת 1974 התמנה למנהל השירותים הווטרינריים ובריאות המִקנה ולרופא הווטרינר הראשי במשרד החקלאות ושירת בתפקיד זה עד תחילת 1999. ד"ר עודד ניר נתמנה כמחליפו.

בשנים 1987–2009 לימד בבית הספר לרפואה וטרינרית של האוניברסיטה העברית (מחלות צאן, מחלות מידבקות בחיות משק, חקיקה וטרינרית), ומשנת 1992 שימש בה כפרופסור-חבר. בשנים 1999–2001 כיהן כציר-יועץ לענייני חקלאות בשגרירות ישראל בלונדון.

ארנון שמשוני נמנה עם מייסדי הוועדה הווטרינרית האזורית (ROC – Regional Oversight Committee), שפעלה בשנים 1996–2002 והורכבה ממנהלי השירותים הווטרינריים של ישראל, מצרים, ירדן והרשות הפלסטינית. ב-1998–1999 עמד בראשה ובשנים 1999–2002 תיפקד בה כיועץ. פעילות הוועדה כללה חילופי מדענים והשתלמויות הדדיות, מחקר משותף במימון אמריקני ואירופי, סדנאות אזוריות משותפות שנתיות, שנערכו בסבב בתחומי השותפים, והפעלת אתר אינטרנט משותף לארבע הרשויות.

לאחר פרישתו לגמלאות ב-2001 שירת כחבר בוועדות מייעצות של הארגון העולמי לבריאות בעלי-חיים (OIE) בנושאי אפידמיולוגיה, מחלת כחלון הלשון, מערכות מידע ומניעת סבל בשחיטה. שירת בוועדת המעקב של OIE למצב תחלואת דֶבֶר הבקר במדינות החברות ובהמשך בוועדה הבין-לאומית המשותפת ל-OIE ול-FAO (ארגון המזון והחקלאות של האו"ם) לאישור סופי של ביעור המחלה ולהכרזה (2011) כי מחלת דבר הבקר נעקרה מהעולם.

שמשוני פועל משנת 2002 כעורך מדור וכפרשן בסוגיות של מחלות בעלי חיים ומחלות זואונוטיות ברשת המידע הבין-לאומית למחלות מגיחות (ProMED) שבמסגרת האגודה הבין-לאומית למחלות מידבקות (ISID) .

מאמריו המקצועיים של שמשוני, בתחומי האפידמיולוגיה, המניעה והביעור של מחלות בעלי חיים ומחלות זואונוטיות, פורסמו בכתבי עת מדעיים בעולם ובארץ. כמה מנושאי התעניינותו ופרסומיו חורגים מתחומו האקדמי.

== מפרסומיו ==
* 
*
* 
* [https://www.moag.gov.il/vet/Yechidot/Minhala/sifriya/toldot_sifria/Documents/harishonim.pdf הראשונים – פרק בהיסטוריה של הרפואה הווטרינרית בישראל], רפואה וטרינרית 66 (3), 2011, עמ' 9–15
* [https://pdfs.semanticscholar.org/80bf/91eddbb8ee1ae8d086014ac26988e6a313da.pdf מחלות מגפתיות בבע"ח במזרח התיכון – המוכנות למניעתן ולביעורן במצבי חירום] (1999) (באנגלית)
* [https://www.ncbi.nlm.nih.gov/pmc/articles/PMC2627617/pdf/9204309.pdf האפידמיולוגיה של מחלות זואונוטיות מגיחות בישראל] (1997) (באנגלית)
* [https://web.archive.org/web/20190223094058/http://pdfs.semanticscholar.org/4d45/aa42334db88548444c71c8587c3ec91c7b25.pdf מחלת הפה והטלפיים בצבי הישראלי] (1988) (באנגלית)
* [https://www.researchgate.net/publication/320197354_The_influence_of_Information_Flow_on_the_Veterinary_Policy_of_Rift_Valley_Fever_Prevention_in_Israel_1978-1979 זרימת המידע והשפעתה על מדיניות השירותים הווטרינריים למניעת חדירת קדחת השקע האפריקאי לישראל, 1978–1979] (1982) (באנגלית)
* [https://www.researchgate.net/publication/313447577_Shimshony_A_An_Epizootic_of_Akabane_Disease_in_Bovines_Ovines_and_Caprines_in_Israel_1969-1970_Epizootiological_Assessment_Acta_Morphologica_Acad_Sci_Hung_28_1-2_197-200_1980 התפרצות מחלת אקבנה בבקר, כבשים ועזים, בישראל, 1970/1969 – הערכה אפידמיולוגית] (1980) (באנגלית)
* [https://www.researchgate.net/publication/329248031_Ostertg_goat_Ref_Vet_31_2_pp_63-75 תצפיות בעזים בצפון ישראל – טפילי קיבה ומעיים] (1974) (באנגלית)
* "[https://www.youtube.com/watch?v=l3A2Mygmll0 הים ראה וינוס]" (בימוי, עריכה). סרט טבע לימודי על התנהגות החי ברצועת חוף ים סוף במהלך הגאות והשפל. המרכז הישראלי להוראת המדעים ע"ש עמוס דה-שליט והמחלקה למדעי החיים, אוניברסיטת בר-אילן (1971).

קטגוריה:וטרינרים
קטגוריה:וטרינרים ישראלים
קטגוריה:סגל האוניברסיטה העברית בירושלים: חקלאות, מזון וסביבה
קטגוריה:עובדי משרד החקלאות
קטגוריה:בוגרי תיכון עירוני א' (תל אביב)
קטגוריה:חברי גרעיני נח"ל
קטגוריה:בוגרי אוניברסיטת אוטרכט
קטגוריה:חוקרי ארץ ישראל
קטגוריה:ישראלים שנולדו ב-1935